# שמועה רביעית חמישית – שנה רביעית – שיעור 14א: חיבוק השמאל והדחיה

## ייחודי הנשיקין והיסודות בכניסת המוחין דאבא

אנחנו ממשיכים עם נושא החיבוק. אני מרגיש זכות לעסוק בנושא הזה, כי באמת זה תחום שלא זכה להתייחסות משמעתית, מה זה אומר "חיבוק". ייחוד נשיקין כתוב עליו יותר, אבל החיבוק, די סתום העניין הזה. גם במציאות, מה המשמעות של החיבוק? זה משהו בדרך לזה שלא נקבל את המובנות שלו ואת המשמעות שלו בעבודת ה' ובחיים בכלל, יש פה איזושהי הזדמנות יותר להעמיק בתחום שהוא תהליך בדרך. ולהקשיב לו יותר לעומק, ומסתבר שזה יאיר לנו יותר טוב את הכוונות של תפילת שחרית.

מה שראינו עד כה על נושא החיבוק, בקצרצרה, זה שראינו בעצם את הזוהר שמתאר את תהליכי התפילה כתהליכי חיבוק, ואחר כך מתוכם צומח נישוק ומתוכם צומח הייחוד, ודיברנו על החיבוק בעקבות "אדם ישר" ששמה האר"י מבאר לנו שכלי חיצון, אמצעי ופנימי, מקבילים בעצם בעומק לתהליכי עיבור יניקה ומוחין אבל הם מקבילים גם בעצם לתהליכי ייחוד יסודות, חיבוק ונישוק וייחוד. תהליך החיבוק מקביל, אם כן, לכלי אמצעי, חג"ת, ולמוחין דיניקה. וראינו במאמרי רשב"י את "אני חבצלת השרון שושנת העמקים", שהשלב הראשון של תהליכי הקשר זה חבצלת השרון שהיא ירקרוקת, שזה הארת מוחין דאמא בסוד קו ירוק, שמושפעים בתהליכי החיבוק, ויוצרים 2 דברים, גם את תהליכי ההרמה והעליה של המלכות אל בין הזרועות, וגם את תהליכי ההתקשרות, התנועה והקירבה, וזה עדיין מגיע מסוד "היין המשמח", שהוא סוד הבינה, סוד השמאל, שמעורר את ההתשוקקות ואת הקירבה בתוך תהליך הקשר, אבל הוא עדיין לא מוליך אל הייחוד.

הייחוד באמת תלוי בהארת מוחין דאבא, תלוי בסוד החכמה, שעל זה נאמר "וגם אמנה אחותי בת אבי היא אך לא בת אמי ותהי לי לאשה". כל עוד לא ייפתחו המוחין דאבא, ולא ייפתח ייחוד המעמקים, לא נוכל לבוא לא לייחוד נשיקין ולא לייחוד יסודות שצומח מתוך תהליך העומק של ייחודי הנשיקין בשמועה ראשונה, של "עד שהמלך במיסבו נרדי נתן ריחו", כיוון שמתעוררים הנה"י העליונים ונפתח ייחוד המעמקים מתעוררים גם הנהי התחתונים, וזה קשור להארת החוכמה, לאבא יסד ברתא, ולהארת פתיחת החיים ברובד העמוק שבהם נוצרת חווית שלמות עמוקה יותר, שמאפשרת לא רק שלמות בינתית, שלמות של פלג גוף עליון, חיבור אישיותי של הזדהות אמפטית בין אישית, אלא חיבור שנושא את כל החיים לתוך הייחוד הזה, גם את הרמה האישיותית של פלג גוף עליון, וגם את רמת החיים המשותפת שמשתקפת בפלג גוף תחתון, זו הסיבה שבשמועה ראשונה הכל תלוי בפתיחת ייחוד המעמקים, כי ייחוד המעמקים זה אומר שהבינה נכללת בחוכמה וממילא כשהבינה נכללת בחוכמה אנחנו יוצאים מחשיבה אישיותית שתפצל בין גוף לנשמה, בין פלג גוף עליון לפלג גוף תחתון, ונגיע למקום של ההארה החוכמתית הקדומה שבה כל הגילויים, הן הגוף והן האישיות והנשמה, הם שני אספקטים של תנועת חיים אחת שורשית – אבא. כך היינו במצב העיבור הקדום שלנו, ככה אמא בעצמה היתה כשהיא היתה כלולה באבא. לכן ייחוד המעמקים הוא יפתח את הייחוד העמוק שיוביל לא רק לחיבור של דבקות רוח ברוח, לייחוד הנשיקין, אלא הוא יביא גם לחיבור של גוף בגוף, כי זה השלם של ההוליסטיות של קשר החוכמה.

קשר הבינה, בטבעו, בייחוד הנשיקין, שיצמח ממנו או ייחוד החיבוק שמתואר פה שמתרחש, תהליך הקירבה שבין ישראל וכנסת ישראל יהיה רק בחג"ת, רק במוחין דיניקה, רק בפלג גוף עליון, בסוד הבינה ועליית הרוח שלה, שהיא מתרחשת בחזה ובלב. היא לא יכולה לאסוף באמת לתוך המרחב הזה את פלג הגוף התחתון ,כי בעולם הבינתי יש דואליות מסוימת בין גוף לנשמה, בין פלג גוף עליון לפלג גוף תחתון, בין משה לכלת משה לגופא של יעקב ורחל, בשמועה ראשונה. הפיצולים האלה הם חלק מהחשיבה הבינתית. לכן באופן טבעי, בשלבים המוקדמים של הקשר, כל עוד אנחנו עדיין בדומיננטיות בינתית – כמו אצלנו בקריאת שמע – אנחנו עדיין נראה פיצול, חוסר ירידה לפלג גוף תחתון. החיבוקים והנישוקים שעדיין יהיו תחת מערכת הבינה לא יצליחו באמת ליצור חיבור שלם של חיבור יסודות. רק כשנעלה לאצילות רק כשנזכה למוחין דאבא שלמים, ומוחין דאמא שלמים שירדו לפלג גוף תחתון ויפתחו את הארת החיים ברחל ובין ז"א לרחל. נוכל להתחיל להתקדם לקשר עמוק יותר שהחיבוק שבו והנשיקין שבו יוליכו בסופו של דבר לייחוד יסודות. זה תרגום משמועה ראשונה אלינו.

## ייחודי יסוד היניקה וייחודי היסוד הבוגר

**ש.** מה שאני לא מבין זה שהרב כל הזמן כולל את החיבוק עם פלג גוף עליון, אבל לפני שנה דיברת על זה שהיסוד של ז"א כשהוא גדול עבר מיסוד לתפארת. יש שם גם את היסוד של אמא וגם את היסוד של אבא אבל יש גם את היסוד שבא מלמטה כלפי מעלה, אז יש פה גם מימד של פלג גוף תחתון, אז אני לא מבין את זה.

 **ת.** אני לא זוכר שאמרתי שזה קשור לחיבוק אבל טוב שמישהו זוכר את מה שאמרתי. כנראה אתה מדבר על מה שלמדנו בדרוש רחל ולאה בעץ חיים שער א. אז למדנו שם שרחל מתייחדת ייחוד של פלג גוף תחתון, ולאה איך היא מתייחדת? מה סוד הייחוד של לאה? סוד הייחוד של לאה נעשה בחיבור של היסוד של הלב, יסוד הלב. שם לאה תתייחד, תשתמש ביסוד הלב. יסוד הלב זה יסוד אמא שנמצא פה. יסוד אמא מגיע לנקודת הלב, נפתח במפתח הלב, לכן החיבור שבין לאה לישראל בחצי השני של החיים, עיקרו לא בפלג גוף תחתון, עיקרו בפלג גוף עליון, עיקרו בחיבור של לב, אינטימיות רגשית, זה עיקר העניין, לא אינטמיות גופנית, פלג גוף תחתון, ולא דווקא המשכת חיים וילדים, זה כבר החצי השני של החיים, זה כבר אחרי גיל ארבעים ושתיים, לצורך העניין, עוברים לפרשת דרכים. יעקב עובר מזוגיות של יעקב ורחל לזוגיות של ישראל ולאה. כמו מנחה, כמו משחרית למנחה.

אבל מה שאתה אומר זה "רגע רגע רגע", היסוד הזה, לא רק יסוד אמא נמצא, אם היה רק יסוד אמא אני מבין, חיבוק, הארות אמא , מוחין דיניקה, בסוף זה קשר אם ילד, אני מבין קשר אם ילד, מוחין דאמא לחבר את הז"א ונוק' בהארת החיבוק, פלג גוף עליון, חג"ת, אבל יש פה עוד משהו, שבסוף היסוד שנמצא פה הוא גם יסוד תחתון שעלה למעלה. למה? כי היסוד התחתון של הז"א בקטנותו, כשהוא צומח מהעיבור ליניקה, אז זה תלת כלילן בתלת, היסוד היה מונח על התפארת וכשהוא צומח הארת היסוד תישאר בתפארת וגם אם אני מדבר על תהליכי גדילה, ייתכן שהיסוד התחתון יעלה למטה ויגיעו נה"י חדשים, תלוי איך מסתכלים על זה, בכל אופן יש פה אלמנט מסויים, איך שלא נסתכל על זה, של הארת היסוד של היניקה של הקטנות, שנשאר פה. אז יש פה גם פן מסוים של יסוד תחתון.

קודם כל, ייתכן שזו לא בדיוק מערכת הדרושים שלנו, ייתכן שזה שייך למערכת דרושים שקשורים לתהליכי התפתחות של נה"י חדשים, ובשמועה שלנו התהליכים הם לא תהליכים של נה"י חדשים, אם תעשה חשבון. כי מה שקורה אצלנו זה שיש התחלקות פרקית, אז המערכת שלנו היא לא מערכת של שמונה עשרה של נה"י חדשים. מערכת הכוונות של שמועה שניה של שמונה עשרה היא מערכת של נה"י חדשים. צריך להסתכל על זה יותר בזהירות. אבל לו יהיה כדבריך, רק כדי לענות על שאלתך, במקרה שאני אראה את היסוד פה (בלב) כיסוד תחתון שעלה לפה (הרב מצביע על הלב), בגלל תהליכי היניקה, בגלל תהליכי הגדילה, אז מה יש פה בעצם? זה היסוד של עולם היניקה. זה היסוד שעלה לפה. ואז הגיע יסוד חדש בוגר למטה. היסוד של עולם היניקה, "ביאת קטן אינה ביאה", הוא לא משמש כחלק מאנרגיית התקשרות זוגית בוגרת. הוא חלק מהשלב של קשר ינקותי. קשר ינקותי שיש בו חווית חיבוק ויש בו חווית עונג, אבל הוא עדיין הארת יניקה. הוא עדיין הארת חיבור של ילד נמצאת פה. שיש בו אינטימיות רגשית של הנאה של עונג של חיבוק, אבל היא לא הקשר הבוגר של היסוד. ז"א גם אם אני רואה פה את היסוד נמצא, שעלה מלמטה למעלה, תזכרו תמיד, זה יסוד היניקה שעלה לפה. זה לא היסוד הבוגר, לכן הוא עדיין ישמש כחיבור ינקותי, בתוך העולם הבוגר שלנו. יש בזה הרבה מה להתעמק, אני לא אכנס לזה עכשיו.

**ש.** הוא יכול עוד לחזור למטה היסוד הזה?

**ת.** לא לא. הוא נשאר פה קבוע, הוא עולה לתפארת והוא נשאר פה. למטה יצמח יסוד חדש, לפי המערכת הזו.[[1]](#footnote-1)

**ש.**  הרב אמר פעם ש"דם נעכר ונעשה חלב".

**ת.** זה קשור לדם שנעשה חלב מצד האמא, אבל זה קשור גם – ואני לא רוצה להיכנס לזה הרבה – ללהבין מה ההבדל בין היסוד בעולם היניקה לבין היסוד בעולם הבגרות. במובן מסוים זה שימוש אחר. היסוד הינקותי מוצא את עצמו עכשיו במקום החזה, הלב. הוא ישמש לקשר בין לאה לישראל,לצורך העניין, שיהיה להם מצד אחד שילוב של יסוד אמא, ומצד שני של היסוד הינקותי הזה, שהוא יהיה חלק מהחיבור של אינטימיות רגשית, ולא אינטימיות בוגרת של הבאת חיים וקשר של פלג גוף תחתון רגיל בצורה הבוגרת שלו. זה שונה לגמרי. בא נניח את זה ככה, נסתפק בתשובה הזו, לא נעמיק בזה עכשיו. רק קחו את זה בחשבון, ואם היינו ללומדים עכשיו שמועה שניה, הייתם רואים כמה זה משמעותי לכוונות התפילה שבסוף החיבור הוא יושב על תשתיות של יניקה.

## ייחודי לאה כחיבוק ונשיקין

עכשיו, תקחו לצורך העניין את ייחודי ישראל ולאה במנחה, ואת ייחודי יעקב ולאה בערבית, אנחנו רואים אותם כייחודים, אבל במידה מסוימת אפשר לראות אותם כחיבוקים. כך משמע במהרח"ו באחד המקומות (וגם ככה הלשם מתאר את זה, ולא רק הוא), שבעצם אפשר לקרוא את כל ייחודי לאה כחיבוקים, למה, כי זה חיבור על החג"ת – חוץ מבחצות לילה, אבל אז היא לוקחת את היסוד של רחל ויעקב מתארך – אבל במקרים של ערבית ומנחה זה בעצם תנועות חיבוקיות. מצד שני – אני אקרא לזה ייחוד.

מצד אחד אתם יכולים לראות את זה כחיבוק, ומצד שני זה מסתיר בתוכו תנועת ייחוד, כי יש פה יסוד, איזה יסוד?

* מצד אחד יסוד אמא, "מכאן דסני בר נש עריין דאימיה", מי שזוכר מה שלמדנו שנה שעברה,
* ומצד שני יש פה את היסוד של הז"א הינקותי שנמצא פה, שמשמש לאותו קשר של חיבור אינטימי רגשי שיושב על החג"ת.

אז את יכולים לראות שייחודי לאה יכולים להיקרות מצד אחד כייחודים, ומצד שני כחיבוקים. ראינו דבר דומה לזה קצת סביב חיבוקים ונשיקות, כי גם שם מצד אחד זה חיבוק אבל לפעמים החיבוק הזה עצמו הוא כבר סוג של נישוק. אבל איזה נישוק? לא חוכמתי, נישוק בינתי. סוד משה וכלת משה בשמועה ראשונה, שהם ייחודי נשיקין שקורים על החג"ת, ובעקבות החג"ת "פה אל פה אדבר בו", והם עדיין לא בסוד החוכמה. לפי האר"י בשמועה ראשונה משה זכה לבינה, ולא לחוכמה. רק ר' עקיבא זכה לסוד הנשיקין העליונים שתקנו את פלג גוף תחתון. אצל משה רבינו עדיין יש פער, הוא פרש מן האישה, לצורך העניין.

עד כאן מה שלמדנו. אם כן, החיבוק בבסיסו הוא הארת מוחין דאמא, קשור לתודעה הינקותית שמשמשת אותנו בתוך הקשר הבוגר. ראינו שזה פשט הפסוקים "מי יתנך כאח לי יונק שדי אימי, אמצאך בחוץ... שמאלו תחת לראשי וימינו תחבקני". בשני הפסוקים בשיר השירים שבהם מתוארים החיבוקים – קודמים להם פסוקים של הארות אמא שעוסקים בסוד היין, ובאחד המקומות זה ממש מפורש, "מי יתנך כאח לי יונק שדי אימי", כשהקשר האימהי הוא סוד קשר ההבנה ההדדית, האינטימיות הרגשית. מה זה אומר מוחין דאמא? בין השאר זו תחושת הבנה הדדית ואמפטיה והתחושה שמצאתי נשמה תאומה שמבינה אותי, אוהבת אותי, מרגישה אותי, חשה אותי, חיה איתי בסנכרון, אני יכול לראות את פניה משתקפות בפניה. התהליכים האלה הם תהליכים אימהיים. הם פותחים את הקשר שבין הז"א לנוק' מצד הארות אמא, והארות הבינה מתפשטות. אבל הבנה ונשמות תאומות לא מוליך בהכרח לחיים ביחד בפלג גוף תחתון. זה מישור אחר, עד כאן, מה שלמדנו על החיבוק. נתקדמה.

## התפקיד של השמאל בחיבוק

בתיאור שתיארתי מאוד מובן עכשיו מה מייצר את החיבוק, ההבנה האמפטיה, תחושת ההזדהות והרפלקציה שהבינה מייצרת. הבינה היא רפלקטיבית, אפשר להתבונן ולחוש רפלקציה. אם זה רפלקציה שאני רואה את עצמי משתקף באחר, וחווה הזדהות וחיבור, אז יש בזה הארת הבינה שמאפשרת את תהליך החיבוק, אבל באיזה שהוא מובן זה יותר דומה להארת הימין, לחווית חסד, לאהבה שנובעת מהשתקפות, התאהבות שקיימת בראשית הקשר. באיזה מובן יש פה שמאל? מה תפקיד השמאל פה? בסוף זה הבינה, בסוף זה היין המשמח. מה השמאל פה?

**ש.** בהנקה יש תהליכי בניה כזו, שאמא מזינה את הילד, בונה אותו, תהליכי הבנייה הם שמאליים.

**ת.** אוקיי, ובתוך הקשר?

**ש.** קשר זוגי?

**ת.** המקום שבו אתה מעניק אהבה והבנה ואמפטיה, זה ההזנה של שמזינה את החיבור בין השניים?

אוקיי. מה עוד? זה עדין, תנסו, איפה השמאל בתיאור שתיארתי? מה שמאל בתהליך הזה. תיארתי אמפטיה והבנה והזדהות.

**ש.** הקונטרה, שעצם זה שאני לא יכול לחוות את עצמי מצד עצמי אלא אני זקוק לקונטרה הזו כדי לחוות את עצמי.

**ת.** מה עוד?

**ש.** תמיכה, הכלה, שמאלו תחת לראשי,

**ת.** נגיד את זה בשפה שקשורה לדברים שאמרתם, בין השאר התהליך הזה שבו בסוף לא מדובר במצב עוברי, מצב שהוא סימביוזת אם ילד לא מובחנת שבה אין לילד נפרדות, הוא פשוט המשך הטיבור שלה וניזון מתוכה, אלא כל משמעות היניקה קשורה לשלב הזה שכבר יש מצד אחד סימביוזה של אמפטיה והזדהות וכן הלאה, אבל היא כבר מניחה איזושהי נפרדות עדינה שיש בין השניים. נפרדות עדינה שמשחקת בתוך הקשר, שיש בה תהליכי קירוב וריחוק של היפרדות של האם הטובה דיה, והשתוקקות וצורך של הילד באמא ושל האמא בילד, שמייצרת חוויית מפגש משמחת ומרגשת, וחווית התמלאות ושוב התרחקות ושוב התמלאות ושוב התרחקות, וזה יהיה חלק מהדינמיקה שבנויה על זה שיש פה שניים בתוך האחד במובן מסויים. יש פה שניים שהם חווים זהות של סובייקט מורחב, אבל הם שניים. מה שמאפשר את ההתרגשות ואת השמחה בתהליך הקרבה ומה שמאפשר את הגעגוע בזמן ההתרחקות, זה חלק מהמשמעות של תהליכי החיזור שקיימים גם בתוך תהליכי הקשר.

מצד אחד יש הזדהות והשתייכות, מצד שני יש התקרבות והתרחקות כי אנחנו בסוף שניים. שניים שחווים הזדהות ביניהם, חווים אחדות ביניהם אבל זה שניים. אנחנו ואלוקים בסוף שניים. גם אם יש לנו שייכות נשמתית לאלוקים וגם אם אנחנו חלק אלוה ממעל, אנחנו בתהליכי קירוב וריחוק מאלוקים. ויחד עם זה יכול להיות שבתהליכי הקירוב תהיה תחושת שייכות, תחושת אהבה, תחושת הזדהות, אמפטיה, הבנה הכלה, כל מה שציינתם, אבל זה בהכרח מניח כבר את השניים שמאפשרים את המשחקיות של הקשר. את הקירוב והריחוק שבין השניים שמאפשר את השמחה מצד אחד ואת האהבה ברשפי אש מצד שני, את ההשתוקקות לקשר ואת הכיסופים והגעגוע שנובע מזה שיש חווית אחד בין שניים, אהבה שבין השניים.

זה כבר יותר שמאלי, כיוון שיש פה תהליך השתקפותי, אני רואה את ההשתקפות שלי בפניו של האחר, והאחר מהווה סוג של מראה בשבילי להבין מי אני ומה אני. הצורך שלי בקונטרה בשביל להרגיש את עצמי, להבין את עצמי, לראות את עצמי, להרגיש את עצמי, הילד מסתכל בפניה של אמא והוא מתחיל ללמוד מה הוא בעצמו מרגיש. "כואב לך, אתה כועס, אתה עצוב", היא מהווה סוג של רפלקציה בשבילו לחוש את עצמו. כשלו בתוך עצמו אין לו רפלקציה, אז כשהוא פוגש אותה, יש לו רפלקציה, ככה הוא לומד את הצמיחה ואת הגדילה של הו' קצוות שלו, של המערכת הרגשית שלו, כי אם אין בינה אין דעת, ואם אין דעת אין בינה. אז דרך הבינה הוא לומד מודעות, המודעות הזו מצמיחה את כל העולם הרגשי שלו.

גם בהקשר הזה, בתוך השניים, תהליך היניקה מאפשר את תהליכי ההשתקפות האלה שמצמיחים את היכולת להבין גם מה אני מרגיש, מה אני חווה, מה אני חש, היכולת לחוש בכלל אהבה אל מישהו, היכולת לחוש געגוע כלפי מישהו. כל המערכת הרגשית הזו, היכולת לחוש מודעות דרך תהליכי המפגש, דרך תהליכי השיח דרך תהליכי הדיבור שמאפשרים לי בעצמי לפתוח את כל מערכת הו' קצוות שלי ולפתוח בתוכה את הרוח שלה, את התנועה שלה, את הרגש שבה, את הניגון שבה, את הערגה שבה. כל הדברים האלה, הם לא היו קיימים אם לא היה פה שמאל. שמאל בינתי. אם לא היתה פה חשיבה דיאלוגית. חשיבה חוכמתית היא לא חשיבה דיאלוגית במהותה, חשיבה בינתית היא חשיבה דיאלוגית, היא חשיבה של יחסים בין שניים, אבל שיש להם שייכות, חווית שייכות אחת, שהם מאמינים ביכולת שלהם להבין אחד את השני, זו אשליה (בחיוך), אבל נניח לזה, נדבר על זה בחוכמה. בינתיים, בבינה, הם חושבים שאם הם ישוחחו עוד ועוד ועוד הם יבינו אחד את השני, שאפשר להגיע להבנה, ושבעצם אנחנו דומים ושייכים אחד לשני בצורה בינתית, אחר כך מגלים ש"איזה דומים ואיזה נעליים", הפערים הרבה יותר גדולים ממה שחשבנו, לא באמת מצליחים להבין אחד את השני, אבל זה לא נורא, החיים יותר גדולים מהבנות, וקשר החיים רחב יותר, והעולם לא נגמר ומתחיל בשיחות אל תוך הלילה, יש גם ילדים, לנגב להם את האף. אוקיי, זו כבר ירידה, אחרי החוכמה, אל הנה"י התחתונים אל רחל. אבל בינתיים, בשלב החיבוק, הוא יושב על העולם המשחקי, של היין המשמח, של הגבורות שמייצרות את השניים מתוך האחד, ויוצרות בתוכו, את המרחב הזוגי של ז"א ונוק' שנושאים את הרוח הזאתי, הבינתית, ויוצרים איתה את הדיאלוג, את הקירוב והריחוק שביניהם ואת היכולת רפלקציה של הדעת וההבנה והרגש שניזונת מתוך המפגש הדיאלוגי הבין אישי.

אי אפשר לחשוב על קשר בלי חיבוק במובן הזה, במה שצומח בתוך אנרגיות החיבוק, שיש בו, בהקשר הזה עכשיו, הבנה יותר מעודנת של תהליכי חיבוק, כי "שמאלו תחת לראשי וימינו תחבקני" עכשיו ייקרא אולי גם סביב תהליכי קירוב וריחוק שיש בתוך תהליכי הקשר. אנחנו שניים שנפתחים ונסגרים, שמתקרבים ומתרחקים, וחיים בקשר דיאלוגי שמאמין בקשר המשותף, מאמין בחיבור הנשמתי, מאמין בהבנה המשותפת, רוצה בתהליכי החיבור הבינתי, המכיל המבין המקבל אחד את השני, המתחבר מתוך געגוע וגם לפעמים תסכול מחוסר ההבנה וחוסר היכולת לייצר השתקפות, חוסר הסנכרון המשתקף, תסכול שלא מבינים אותי, תסכול שמצפה שיבינו אותי.

זה חלק מהסיבה שהילד מתוסכל, הוא מצפה שאמא תבין אותו, תחוש אותו, תהיה איתו בהרמוניה, וכשזה לא קורה, נוצר גם תסכול שיכול להביא לשיח שבא לפתוח את הלב ולייצר מחדש את היכולת לחוש את ההשתקפות הזאת. התהליכים האלה הם גם כן בסוד שמאלו תחת לראשי וימינו תחבקני, אבל פה הם כבר מבינים הבנה דיאלקטית, שזו חשיבה בינתית, **ש"שמאלו תחת לראשי וימינו תחבקני" זה סוד של שמאל דוחה וימין מקרבת.** יהיה פה כל הזמן בהכרח תהליכי שמאל דוחה וימין מקרבת כי חלק ממה שהבינה עושה – היא גם מייצרת את חווית האמפטיה וההשתקפות, אבל היא גם מייצרת את חווית השניים והנפרדות, ורק בגלל שאנחנו גם נפרדים וגם שייכים מתרחשים תהליכי היין המשמח, תהליכי הקירוב והריחוק של הקשר.

**ש.** במרחב של היניקה יש שם רק קירוב? אין שם ריחוק?

**ת.** זה מה שאני רוצה להסביר, זו ההבנה שהסברנו שבוע שעבר. שבוע שעבר המבט של החיבוק הוא קשר ינקותי, אז זה נראה כמשהו תומך אוהב מעניק חום, שייכות, חיבור, דבקות גוף בגוף, כל מיני איכויות שהאר"י ידבר עליהם מתנועת החיבוק, ובעצם בעומק בעומק הם יותר חסד מאשר דין, אז איפה השמאל פה? באיזה מובן אני רואה את החיבוק כתנועת השמאל? זה מה שהתחלנו לחקור היום, להבין שהמבט שהבנו עד עכשיו, הוא נכון, הוא יפה, הוא קשור בעצם ל"אכדטם" בעומק החיבוק וההתקרבות והשייכות והנשיקה שבאה עם החיבוק בין אם לילד, אבל זה לא באמת ממצה את ההבנה של איפה התנועה השמאלית שבתוך האירוע, כי יש פה גם תנועה שהיא קשורה לשמאל, וזה לא מייצר את ההבנה המורכבת יותר שקיימת בתוך תנועת החיבוק.

## חיבוק השמאל כריחוק

פה נוצרת הבנה, שהיא כאילו לא הפשט של תנועת החיבוק, היא לוקחת את תנועת החיבוק וקוראת אותו דרך השלם שלו, דרך ההפוך שלו, שחיבוק לא יכול להיווצר אם לא היה ריחוק. יש עת לחבק ועת רחוק מחבק. והחיבוק בהכרח נוצר כי לפני כן התרחקנו, ואז התקרבנו, ואז התרחקנו והתקרבנו. ואז חלק מהחיבוק נבנה כי הייתה אנרגיית ריחוק שיצרה געגוע, ואז כשחוזרים להתחבר אז יש איזשהו התפרקות של האנרגיה הזאתי של היכולת עוד פעם לחזור ולהיות יחד, היכולת לחוש איך הגעגוע נפתר והקונפליקט שהוא נשא בתוכו נפתר ברגע החיבוק, ולחוש שוב ביחד, לחוש "הנה חזרנו הביתה" הנה התקרבנו שוב, הנה שוב אנחנו חווים את ההבנה אחרי התסכול של חוסר ההבנה. הנה שוב אנחנו חווים את פנינו בפני האחר וחווים את ההרמוניה שאיבדנו כשנולדנו, כשירדנו לעולם הזה. כשאיבדנו את שם אכדטם, את החיבור העמוק הקמאי שהיה לנו עם אלוקים. והנה שוב אנחנו ביחד, שוב אנחנו חווים קרבה. הקרבה לא היתה משמחת אם לא היה בה את פוטנציאל הריחוק.

**ש.**  אבל לפי זה כל ייחוד של אבא ואמא או זו"ן הוא קשור לשניים, ורק אצל אריך ומעלה זה מיניה וביה, שאין את חווית הריחוק. אפילו אבא ואמא יש תדיר ושאינו תדיר, והאינו תדיר הוא לא תמיד,

**ת.** ההנחת יסוד אצל אבא ואמא שייחודיהו תדיר לא פסיק לעלמין, זה אומר שהם כחדא שריין, זה אומר שהם תמיד מתחבקים. ככה האר"י אומר, תמיד יש חיבוק בין אבא לאמא. נכון שברובד העמוק יש ייחוד שאינו תדיר. לא רואים שלמרות שהם מתחבקים תמיד, משהו חסר שם בעומק, אבל ההורים תמיד מתחבקים, את החיבוק של ההורים הילדים רואים, זה שחסר שם משהו בפנים, לא תמיד רואים, אבל בזו"ן הם גם לא תמיד מתחבקים.

יש שמאלו תחת לראשי וימינו תחבקני, ויש תקופת מחזור של קשר, ויש תקופות של חבק ויש תקופות של רחוק מחבק. יש את הימים המותרים ואת הימים האסורים. הדבר הזה יוצר את האנרגיה שבונה את תהליך החיבוק. כי בזמן שמתרחקים, נולד הגעגוע לקשר, לקרבה, לחוש ביחד שוב. נוצר גם תסכול מהדין, הגבורות של אמא, מעין תסכול פנימי של צורך בקשר שלא קיים, שלא מסופק, הצורך לחוש אחדות של אינטימיות שלא מתממשת. לכן יש פה חוויה שהיא קשה, אבל היא מה שיוצר את הרשפי אש שיצרו אחרו כך את היין המשמח. את חווית החיבור ואת האושר שבו, ואת הנוחם שבו.

דהיינו, מה שאנחנו נגיד עכשיו, זה נראה הכי לא פשט. שמאלו תחת לראשי, בפשט, זה התמיכה, יש בחיבוק תמיכה בראש, והיד השניה מחבקת, חיבוק שגם תומך וגם מקרב. השמאל תומך, "שמאלו תחת לראשי", וימינו תחבקני, החיבוק בסוף קורה בימין, החיבוק עצמו הוא תנועת האהבה וההזדהות וההשתייכות, אבל יש בה תמיכה שהשמאל נותן. השמאל תומך את תהליכי החיבוק. עד כאן רמה אחת של הבנה, והבנה יותר מורכבת זה ששמאלו תחת לראשי זה הריחוק, והימינו תחבקני זה הקירוב, ואם לא היה שמאלו תחת לראשי לא היה ימינו תחבקני. אז לפי זה שמאלו תחת לראשי זה לא החיבוק, כי ימינו תחבקני. אז מה זה שמאלו תחת לראשי? זה הריחוק שיצר את הקירוב. זה השמאל דוחה שיוצר את הימין המקרבת. אז בואו נראה את זה במדרש. יכולתי להראות לכם את זה גם באר"י, ששמאלו תחת ראשי זה סוד הנסירה, בעשרת ימי תשובה זה סוד הנסירה, וימינו תחבקני זה סוכות, סוד החסדים, האהבה של הלולב והסוכה. אז מה זה חיבוק השמאל? זה ההתרחקות. חיבוק הימין זה ההתקרבות.

**ש.** יש שם גם הפרשי גובה, זה "תחת לראשי".

**ת.** יש כל מיני סוגים של חיבוקים, אותו גובה, לא אותו גובה, תלוי מה הם מצבי הגדילה. אני לא אתייחס לזה עכשיו, רק אדבר על הקריאה החדשה שלנו בעצם להבין בכלל מה זה שמאלו תחת לראשי, שבאופן מפתיע שמאלו תחת לראשי זה לא התמיכה שמשתלבת עם חיבוק הימין, ויש פה איזה חיבוק של דחילו ורחימו בו זמנית של ימין ושמאל. אלא בעצם זה עכשיו מתבאר כשני שלבים, שמאלו תחת לראשי, היינו דחייה, נסירה, חווית הריחוק בקשר, שמצמיחה את ימינו תחבקני, אבל אם לא היה שמאלו תחת לראשי, לא היה ימינו תחבקני. זו הבנה אחרת, למה זו בכלל תנועת החיבוק השלם. חיבוק שלם לא קיים בלי עת חבק ועת רחוק מחבק. בלי הרחוק מחבק לא נוצר החבק. לא נוצר הרשפי אש, לא נוצר הגעגוע, לא נוצרת הערגה, לא נבנית חווית החסר הרגשית שנענית ומתפרקת לתוך החיבור המחודש, של זה שבתוך דיאלוג תמיד יש אי הבנה והבנה, שניים שחוזרים על האחד.

זו הדינמיקה של אמא, כי אמא זו חשיבה דיכוטומית, היא חשיבה דיאלוגית, חשיבה קונפליקטואלית. קונפליקטואלית = חשיבה שבונה אנרגיה בין קטבים. זו המשמעות של חשיבה קונפליקטואלית, שאור לא נבנה אם אין חושך, ושטוב לא נודע בלי הרע. ושחיים לא מופיעים בלי המוות, וזה שדה אחד קונפליקטואלי שיוצר את האנרגיה. בלי הקצה האחד של הארץ, לא היה משמעות לאנרגיית השמים. הקטבים, הימין והשמאל, הם מתרחקים ומתקרבים בדיאלוג מתמיד שיוצר את האנרגיה של הקירוב והריחוק הדיאלוגי. תבינו את זה אבל לעומק, כי אם אנחנו עוסקים פה בהארת אנרגיית החיבוק, כאנרגייה של הארת היין המשמח של אמא, הארה ינקותית, עדיין על אף שאנחנו מניחים סובייקט מורחב של התאהבות ושייכות, בתוך הסובייקט המורחב יש ציפייה לאינטימיות שמתממשת לעיתים. מצפים להבנה שמתממשת לעיתים, כי לעיתים מבינים ולעיתים לא מבינים, לעיתים מרגישים ביחד ולעיתים לא מרגישים ביחד. ויש יחסי אהבה שנאה נסתרים שטמונים בתוך המצב הזה. או אהבה וכעס, או אהבה ותסכול, וזה מובנה בתוך הדינימיקה הזאת שכשמסתכלים עליה ככה. "שמאלו תחת לראשי וימינו תחבקני", אז זה שמאלו תחת לראשי, תנועת השמאל של הריחוק, שבונה את הקירוב של ימינו תחבקני, אמא מרחיקה ומקרבת.[[2]](#footnote-2)

יכלנו להתחיל באר"י אבל נתחיל במדרש:

### פסיקתא זוטרתא (לקח טוב) שיר השירים פרק ח סימן ג:

(ג) שמאלו תחת לראשי וימינו תחבקני. דחני בשמאל וחבקני בימין, שנאמר (תהלים ל, ו) כי רגע באפו חיים ברצונו. ואומר (ישעיה נד, ח) בשצף קצף הסתרתי פני רגע ממך ובחסד עולם רחמתיך, וברחמים גדולים אקבצך (שם ז), ואומר (שם) ברגע קטון עזבתיך: שמאלו תחת לראשי וימינו תחבקני. זה חיבוק שכינה, אהבה שאין לה הפסק, שנאמר (יואל ב, כו) ולא יבושו עמי לעולם.

אז מה זה שמאלו תחת לראשי וימינו תחבקני? שמאלו תחת לראשי זה שהוא דוחה אותי, וימינו תחבקני זה שהוא חוזר לחבק אותי, וזה חלק ממערכת היחסים בינינו לבין אלוקים בעולם הבינתי, בקשר החיבוקי, כשביננו לבינו יש תהליכים של תחושת דחייה, "כי רגע באפו", אבל אחר כך "חיים ברצונו", "בשצף קצף הסתרתי פני רגע ממך", אבל "בחסד עולם רחמתיך", חוזרים לחווית הקירבה והרחמים. ואומר רגע קטון עזבתיך, ופה יש נחמה. "שמאלו תחת לראשי וימינו תחבקני, זה חיבוק שכינה, אהבה שאין לה הפסק, שנאמר ולא יבושו עמי לעולם".

**ש.** זה בדיוק הפוך מהפשט, זה לא "קצת שונה". כשאתה תומך בראש זה הדבר ההפוך מאשר לא לתמוך.

**ת.** זה הפוך, כמו שאמרתי, מצטער, זו הבנה עמוקה יותר של תהליך החיבוק. כי בסוף השמאל שתומכת, זה סוף סיפור. לפני שהיא תמכה חוויתי חוסר תמיכה, וכשהתמיכה חוזרת חוזר האמון, לפני זה הוא חש נבגד במובן מסויים, חש מרוחק, חש חוסר תמיכה, חש הסתר פנים. אמא הלכה והילד מרגיש לבד. איפה אמא? אין ביטחון, אין שייכות, אין אמפטיה, אין מענה, יש תחושת תסכול, יש צורך לא ממומש.

והנה חוזרת האמא ואז יש את החווית קרבה שזה החיבוק של חווית התחושה, אבל יש פה גם את חווית המענה שסוגרת את מעגל השמאל, שחוויתי דחיה והנה היא חזרה, ובמובן מסויים היא נפתרה בזה שיש תמיכה. שהסתכול התפרק במובן מסויים, חוסר ההבנה נענתה.

**ש.** זה יותר קיצוני ממה שאמרת עכשיו, כי הוא לא אומר רק שאני מבין מזה שהיה צורך לתמוך, שהיה פירוד, הוא אומר "לא, זה היה דחיה".

**ת.** אני מסכים לגמרי, אני גם לא אמרתי את זה. פשוט מה שקורה זה שלשמאל יש שני שלבים. תציירו את זה ככה,

* שמאלו תחת לראשי (תנועת דחייה),
* ואז ימינו תחבקני (תנועת קירוב).

אז השמאל לא נמצא בחיבוק, החיבוק הוא רק הימין. כדי לקרב את זה לפשט שבסוף זה שמאלו תחת לראשי, אז תיארתי משהו מורכב יותר, נגיע לזה באר"י אחר כך, שיש שמאלו תחת לראשי שהוא הדחיה, אבל יש גם בו זמנית לשמאל תפקיד נוסף, תפקיד תומך. אז או שהוא יבוא בוא זמנית בתנועת הדחייה או שהוא יבוא אחרי תנועת הדחייה, יש תנועת דחייה ואז תנועת תמיכה ואז תנועת חיבוק.

למה זה דומה?

* תנועת דחייה בעשרת ימי תשובה,
* תנועת תמיכה בכיפור,
* תנועת חיבוק בסוכות.

זאת אומרת, התנועה של יום הכיפורים היא לא תנועת הדחייה של ראש השנה ושל עשרת ימי תשובה. היא תנועת תמיכה, אלוקים מבין אותי. הוא מקבל אותי שוב. הוא מכיל אותי על אף החטא ועל אף הקושי, ועל אף הריחוק שביני לבינו וחווית הדין, אלוקים מכיל אותי כמו אמא שבהארה ינקותית, בסוד יום כיפור, חוזרת ומקבלת אותי מחדש, מתוך הבנה לחולשות האנושיות שלי. לא שהיא רק אוהבת אותי, רק רואה את הטוב שבי, לא, היא רואה שאני דפוק, יודעת כמה אני בעייתי, יש חווית ריחוק, הריחוק לא היה מקרי, האדם הוא חוטא ובתוך החטא שלו יש ריחוק מאלוהים. אבל היכולת של אלהים להבין את הריחוק האנושי, להבין את החולשה ולתמוך בה, ולהיות עמו שם, זה חיבוק השמאל. זה השלב האחרון של חיבוק השמאל, כי זאת התמיכה בתוך החולשה, בתוך החטא, תבינו את העומק של תנועת השמאל. זה מאוד עמוק. אני כל כך שמח ללמוד איתכם את נושא החיבוק.

**ש.** האלשיך דורש את זה על המילים "שבטך ומשענתך", שגם השבט שלך הוא לפעמים המשענת, בתוך השבט יש משענת.

**ת.**  בתוך השבט יש משענת, אבל לפעמים צריך שני שלבים, בהקשר הזה, כדי לחוש את התהליכיות הזאת.
כי באמת, זה מה חיבוק? מסכן, כאילו אף אחד לא מתייחס אליו, תנועה סתומה כזאת, "בסדר, בא ניתן לך חיבוק, יאללה נגמר", נכון? גם בחיבוק (הרב מדגים) יש חיבוק, ואז תחושת ריחוק הולכת ונוצרת, כי כבר יותר מדאי התקרבנו, ואז לאט לאט יש תחושה שהגיע הזמן להתרחק, ואז שוב מתרחקים. אי אפשר, יש טו מאץ' חיבוק, נוצרת המסה, גם פה, אחרי שהימין יעלה, השמאל יעלה ונרגיש שהגיע הזמן לחזור ולהרפות את החיבוק, ולהתרחק שוב. תחושו את זה. פשוט מסכן החיבוק, כל כך דרושים יפים, דברים כל כך עמוקים.

בא נלך עכשיו להבין את התמיכה הזאתי בחיבוק של שמונה עשרה, גם שם יש תנועת חיבוק של השמאל. תנועת החיבוק של הימין קיימת פעמיים. יש חיבוק הימין בברכת אבות, אבל הוא לא באמת חיבוק, הוא הימין שגורם את העלייה. החיבוק האמיתי זה החיבוק שמגיע אחרי השמאל. תמיד, החיבוק האמיתי זה החיבוק שאחרי השמאל, בעומק, כי אז יש חווית ריחוק ואז נוצרת הקרבה של הלב שחווה את המענה לגעגוע ולתסכול. לכן החיבוק האמיתי של הימין יקרה ב "אתה קדוש", לא במגן אבות.

**ש:** איפה קו האמצע?

**ת:** יש לך את הימין שמתעורר, ואז את השמאל שמגיע, ואז חיבוק הימין שהוא כבר חיבוק קו האמצע, אבל הוא חיבוק שלם, לכן זה גם קו האמצע, הוא מכיל תנועה גם של ימין וגם של שמאל, ומאפשר את חויית המלאות הזאת של הקשר, של החיבוק שמכיל את השמאלו תחת לראשי וימינו תחבקני. אם זו רק תנועת ימין של חיבוק ואין בה עדיין הכלה של תנועת השמאל אז זה חיבוק ראשוני שלא מכיל את מלא הקונפליקט שנפתר בתנועת הקרבה של החיבוק.

גם החיבוק הראשוני יוצר את האמון והתשתית, כי בלעדיו הדחייה של השמאל לא כואבת, לא מתסכלת, לא יוצרת את הגעגוע, לא מייצרת את המשמעות של השניים שנוצרו מתוך האחד. אז בברכת מגן אבות, מה קרה אחרי מגן אבות? אחרי הקשר בינינו לבין ה' יתברך מצד האבות? יצאנו לגלות של 400 שנה או 210, ואז חזרנו וחווינו קרבה מאלוקים, חיבוק השמאל. אברהם היה חיבוק הימין, ויצחק הוא עדיין חיבוק השמאל, נוצרת חווית ריחוק, נוצרת העקדה, נוצרת חווית יראה, "ידעתי כי ירא אלהים אתה כי לא חסכת את בנך את יחידך... " ואחר כך חוזר יעקב, חיבוק הימין המלא לצורך העניין.

עכשיו, אפשר לחשוב על זה בכל מיני רמות. תחשוב עכשיו שברכת אתה גיבור זה חיבוק השמאל, מה יש בחיבוק השמאל? " אתה גיבור לעולם ה' מחייה מתים אתה רב להושיע, משיב הרוח ומוריד הגשם, מכלכל חיים בחסד מחייה מתים ברחמים רבים סומך נופלים ורופא חולים ומתיר אסורים, ומקיים אמונתו לישני עפר". שימו לב, עכשיו תענו לי אתם. בתוך ברכת אתה גיבור כשמקשיבים לה, איזה שלב של חיבוק השמאל זה מתאר? השמאל הדוחה, או השמאל התומך? התומך! סומך נופלים, רופא חולים, עוזר דלים, מחייה מתים, ומקיים אמונתו לישני עפר. מי כמוך בעל גבורות ומי דומה לך, מלך **ממית!!!** ומחיה, ומצמיח ישועה. בא נזכור, סליחה, מי הפיל את הנופלים, מי הביא את החולים, מי הרג את המתים. בא נגיד את האמת. אתה גיבור. מידת הדין. "אתה גיבור לעולם" – לא הוויה – "א-דני", מידת הדין, השמאל.

אז יכלנו לכתוב אחרת את ברכת אתה גיבור, אבל מה שקורה באתה גיבור שזה שאנחנו לא מביאים אותה מצד הדוחה שלה, אלא אחרי הדחייה הגיע התמיכה, ואת התמיכה אנחנו מספרים. במובן הזה אתה גיבור שלנו דומה ליום כיפור. סומך נופלים, רופא חולים, מתיר אסורים. אבל למה הם אסורים? למה הם שבויים בעזה כל כך הרבה זמן? לא בגלל חיבוק השמאל של התמיכה, אלא בגלל השמאל דוחה, חווית הסתר קשה. בתוכה יום אחד אולי נחוש את המתיר אסורים, את תחושת ההודיה שבתוך המענה האלוקי לתסכול שאנחנו מרגישים, תסכול עמוק בזה שאנחנו מצפים למערכת יחסים אחרת, מצפים להארת פנים, מצפים לקרבה, וחווים חוסר הבנה של אלוקים, וחוסר ההבנה הזו מתסכלת אותנו מאוד. חווינו ריחוק, רוצים קרבה, רוצים געגוע, רוצים שייכות, רוצים הארת פנים, חלאס עם החושך הזה, קשה לנו, קשה לנו כבני אדם להיות במצב הזה שבו אנחנו חווים את ההסתר פנים הזה ולא מבינים את אלוקים בחיינו. אנחנו חווים דין, חווים דחייה, אין לנו מענה, אין לנו פתרון, עד שלא יגיע החיבוק מחדש, שבו אני אחוש בחיבוק השמאל, שאני חוזר להבין את אלוקים, וחווה את הפתרון הבינתי הדיאלוגי של סומך נופלים, רופא חולים, מתיר אסורים, מקיים אמונתו לישני עפר, שאלוקים מקיים את אמונתו לישני עפר כשהוא החזיר את עם ישראל ממצרים לארץ ישראל. אז הוא זוכר הברית, אז הוא זכר את השבועה אשר נשבע לאברהם, אז הוא יום אחד יזכור אותנו אחרי הגלות. יזכור את בריתי אברהם, בריתי יצחק, בריתי יעקב והארץ אזכור, אחרי ההסתר פנים של חווית הגלות של השמאל הדוחה, ונחוש אולי מענה שנבין מה היה האירוע פה, מה השמאל הדוחה רצתה פה, מה היא בנתה בקשר בינינו לבינו ומה הם תהליכי הצמיחה שהיינו צריכים לצמוח כשאמא התרחקה מאיתנו, כשאלוקים הרחיק את פניו מאיתנו, כשאלוקים דחה אותנו.

**ש.** אמא או ז"א?

**ת.** זה לא משנה כי בשלבי הצמיחה הראשוניים זו תהיה אמא, ובשלבים הבוגרים אמא תתפקד דרך הזעיר אנפין. או שלא, ישר בלי הזעיר אנפין.

מה שאתה שואל עכשיו זו שאלת השאלות. מי עשה לנו את כל מה שקרה לנו מה7 באוקטובר עד היום? אמא או ז"א? זה ז"א שמסתיר פניו ממנו ודוחה אותנו כי הפרנו ברית איתו? או שזו אמא, למה? כי הז"א בדורמיטא פשוט, מה זה הסתר פנים. שהמוחין מסתלקין, אלוהים בדורמיטא, הסתלק מאיתנו. אתם מפרים ברית – אני מסתלק. עזב אלהים את הארץ, "ואנכי הסתר אסתיר פני ביום ההוא", "והסתרי פני מהם והיה לאכול...".

אם הזעיר אנפין בדורמיטא, מי פה הוליד את הנסירה? הז"א מנסר? המציאות מתנסרת? אמא פועלת בתוך המציאות? מה קורה כשהז"א בדורמיטא? זה הז"א שדוחה אותנו או אמא דוחה אותנו? איך אתה מבין את הסיטואציה של הסתר פנים. צריך לדון בזה. אתה יכול להבין שאני יכול בו זמנית לדבר על זה שההסתר פנים הוא בין הז"א לנוק', ובו זמנית להבין שבעצם מי שמנהל את האירוע עכשיו זו אמא. שהיא זאת שדוחפת למען השלם לדיאלוג, וחלק מהדיאלוג הוא אי ההבנה, הוא הריחוק, הוא הצורך שלנו לפעמים להתנסר, וזה לא קל להרגיש שדוחים אותך, אין דבר יותר מעצבן. אמא שלי תמיד היתה אומרת על זה שלכל מקום שאתה הולך נתלה לך על הרגל איזה ילד, וגם כשאתה נכנס לשירותים אתה לא יכול להיכנס בשקט, "אממאאא.. ", תשחררו, תנו מרחב נשימה. בסוף אמא גם צריכה לפעמים לדחוף את הילד החוצה שיצא מהסינר של אמא, זה צורך תמיכה והתפתחות, וצורך יכולת לייצר קשר בוגר יותר, וכל מיני דברים נוספים שזקוקים לתוך תהליכי השמאל. אני לא משליך את זה לתוך המציאות של ימינו אנו. אני רוצה שתבינו את העומק של תהליכי החיבוק שהם חלק דרמטי בחיים שלנו. ממערכות יחסים בין אישיות, עד יחסים בין אלוקים לאדם.

**ש.** אבל לא זה מה שמכניס את הז"א לדורמיטא.

**ת.** תהליכי חיבוק הכניסו את הז"א לדורמיטא בראש השנה. מה גרם לז"א להיות בדורמיטא בראש השנה? ששמאלו תחת לראשי, שהגיע הזמן לתהליכי חיבוק. תהליכי חיבוק זה תהליכי נסירה, תהליכי נסירה זה שמאל דוחה, זה תהליכי שמאל דוחה, הסתלקות מוחין. אבל בתוך הנסירה כשהשמאל דוחה, השמאל גם מחבקת. למה? כי אמא נכנסת בתוך הנוקבא בתוך תהליכי הנסירה. אז בא זמנית אנחנו חווים נפילה אבל יש גם תמיכה מהצד השני, תמיכה אמהית שתומכת בנפילה שלנו, "ששכינה למעלה מראשותיו של חולה". אז יש גם דחייה שהחולה נדחה, אם אמרתי מטה רגלי חסדך ה' יסעדני, אנחנו גם נדחפנו החוצה לתוך המחלה, אבל בתוך המחלה יש גם ריפוי של אמא שנמצאת עם החולה ועוזרת לו לחולל שינוי שמרפא אותו. "רופא חולים". זה מאוד מורכב, אבל זה מאוד הכרחי להבין את הדינמיקות הללו, כי הן החיים שלנו, בהקשר הזה.

## "אכדטם" – הדין הממותק והתומך

עכשיו, בעומק בעומק, בשלב הזה של חיבוק השמאל, לא השלב הדוחה, אלא השלב שמביא את התמיכה שבתוך הדחייה, או את התמיכה שצומחת בדחייה, או את תהליך הסירקולציה המלא של תהליך השמאל, אם הבנתם את זה והגעתם לשלב הזה של אתה גיבור שסומך נופלים, רופא חולים, מתיר אסורים, וכו' – אתם כבר לא בתוך הדין הרגיל. אתם כבר בתוך דין מתוק. בתוך דין תומך, דין שממתק את עצמו כבר בחסד מסוים. דין שמבין שהירידה היא צורך עלייה. שהדחייה היא צורך הקירוב, שבתוך הדחייה עצמה יש תהליכי קירוב ותהליכי נוכחות מסוג אחר שקיימים בתוכה. איך קוראים לתהליך הזה? איך קורים למקום הזה שבו הדין, שם אלוקים כבר מופיע לי בצורה ממותקת? פשוט תזיזו אותו אחד ימינה, "אכדטם", אחת האופציות של זה , זה אכדטם. נכון, זה יהיה אכדטם מסוג אחר, זה לא יהיה לחוות אכדטם מצד הימין, מצד החסד הקדום, זה פה יהיה אכדטם מצד חיבוק השמאל. "סומך נופלים", מה אומר האר"י בשער הכוונות? לכוון כאן – "אכדטם".

כי זה המקום של קטנות שניה, המקום שאתה מבין שבתוך הרוע נמצא איתך אלוקים, בתוך הנפילה נמצא איתך אלהים , בתוך המחלה נמצא איתך אלהים. ברגע שהבנת את זה התגלה לך שם אכדטם, כי אתה מבין איך בדחייה – אמא נוכחת בה. יש לך כבר הבנה עמוקה יותר, הבנה בוגרת יותר. כשאתה בקטנות ראשונה אתה חווה רק דחייה, ואז חיבוק. בפעם השניה שחווים אותך, אם אתה מבין את הסירקולציה, אתה יודע שדחייה היא חלק מתהליכי הקירוב, כי כבר למדת איך זה עובד. בהתחלה בפעם הראשונה שהיה ריחוק בקשר – טראומה, טראומה!! אחרי עשר שנות נישואים אתה מבין שזה חלק מהחיים, ושהריחוק בתוך הקשר הוא חלק מבניית הקרבה של הקשר והוא חלק מהצורך של הקשר גם, לעבור את התהליך הזה של קירוב וריחוק, והוא בונה משהו נכון בתוך הדינמיקה הדיאליקטית של הקשר. אז בהקשר הזה אתה מבין כבר, מה שהבעש"ט רצה לומר, בשלב הזה אתה כבר מבין שהירידה היא צורך עליה ושהקטנות תוביל אל הגדלות, ושזה מה שיוצר את הגעגוע שהבעש"ט דיבר עליו בין אדם לאלוקים כ"עונג תמידי אינו תענוג" ואין עונג נוצר אלא מתהליכי הקירוב והריחוק של הקשר. ברגע הזה מתמתקים לך הדינים של השמאל ומתגלה לך שם אכדטם. הרמח"ל כותב שמה זה שם אכדטם? כשאדם יודע שמאורעותיו לטובתו הרי זה בחינת שם אכדטם, כשהוא יודע להבין איך בתוך הרוע יש טוב גנוז לחייו, וחווית התסכול והקושי יש בה חסד עמוק, אז יש פה מיתוק הדינים. זה לא שאין פה דין, שאין פה ריחוק, שאין פה מחלה, שאין פה נפילה, שאין פה מוות, יש פה! אבל יש תמיכה בתוך המקום הזה, ויש אולי גם הבנה עמוקה יותר למה זה נועד ליצור בתהליכי הגדילה או ההתפתחות או הצמיחה של הקשר בינינו לבין אלוקים, כמו שאתה מבין שהנסירה של ראש השנה עד עשרת ימי תשובה, היא באה לייצר אפשרות לפנים אמיתיות, ובלי זה לא יווצרו פנים אמיתיות, כי יש סימביוזה ראשונית של אחור באחור ואני לעולם לא אגיע לפנים אם אני לא יעבור את תהליכי השמאל, לא אגיע לקשר בוגר יותר בלי תהליכי השמאל, אולי לא יווצר הרוחא דשביק אם לא היה את השמאל, כי לא יהיה כיסופים ולא תהיה ערגה בקשר אם אין חווית ריחוק, אם זה לא מתוך חוויה שבה הרוחות הדבוקות מתפרטות לשתיים ונוצרת חוויית געגוע או ערגה או תסכול שמבקש מענה, או אי הבנה שמחפשת פתרון בהבנה של האחר, בחידוש הקרבה.

**ש.** זה לא מעבר לאבא? עצם זה שאני מבין שלא היה פה בכלל ריחוק.

**ת.** לא אמרתי שלא היה ריחוק. היה ריחוק.

**ש.** אבל בשורש, בשורש לא היה ריחוק, למעשה הכל זה מציאות אחדותית.

**ת.** לא, תקשיב שניה, אם אני עכשיו מתוסכל מזה שאתה לא מבין אותי, ואחר כך נוצרת הבנה, ולפני שנוצרת ההבנה אני אומר לך תקשיב, אתה לא מבין אותי, אני מתוסכל. אתה אומר, אוקיי, בסדר, הבנתי שאני לא מבין אותך, אני אפסיק לחזור להגיד את מה שאני אומר, כי זה רק יחריף את הנסירה בינינו, אני אומר משהו אחד, אתה אומר משהו אחר, לא הבנו אחד את השני. תסכול, עכשיו תשתוק, רק תקשיב. אוקיי. אבל כשאתה מקשיב, אתה נמצא איתי בתוך המקום הזה, בתוך ההבנה שאתה לא מבין אותי, אבל מה אתה כן מוכן להיות? בהקשבה נוכחת מסויימת.

אפשר להבין את זה ברמה עמוקה יותר כתנועה אבהית, אפשר להבין את זה כחיבוק השמאל, כי עכשיו אני מוכן להקשיב מתוך זה שיש תסכול בינינו, יש אי הבנה בינינו, אבל אני כן מוכן להיות שם נוכח איתך ולתמוך את השלב הזה בינינו, זה לא חיבוק הימין. אין הבנה. אין חווית קרבה, אין מענה נפתר. כשנבין אחד את השני אחרי הקשבה ויוולד משהו חדש בינינו, אפשרות חיבור חדשה בינינו תיווצר, וצירוף חדש יווצר בינינו, מה שלפני כן לא הובן ועתה הובן, ויווצר בירור של עוד שלב בקשר, עוד צירוף בקשר עבר מאחור לפנים. יחווה מענה של החיבוק והקרבה וחוויית חזרת האחד. אבל השלב הזה שבו אני רק נמצא איתך מתוך התסכול, מתוך אי ההבנה, מאפשר לך לדבר ולהיות נוכח בפנים איתך תוך כדי מוכנות להכיל, זה משהו אחר. זה יותר דומה לחיבוק השמאל מאשר לחיבוק הימין.

האם אחר כך, שתיווצר ההבנה, זה אומר שהשלב הזה היה לא קיים? האם לא היתה אי הבנה? האם לא היה תסכול? האם לא היה ריחוק בינינו? האם לא היית נורא מעצבן? היית, לצורך העניין, אבל גם זה חלק ממה שיוצר את החיבור בינינו. לפעמים אנחנו מבינים שאנחנו לא מבינים ושיש תסכול ויש קושי ושיש רצון להבנה שלא נפתר, עדיין זה חלק מחיבוק השמאל, וזה מה שמייצר את תהליכי הנסירה בין אדם לאלוקים בעולם הבינתי, או בין בני אדם בעולם הבין אישי. יש לזה עוד רמות ועוד רמות, אפשר להבין את זה בעוד עומקים, את השלב הזה של תהליכי חיבוק השמאל. בינתיים דיברנו על זה בתור שני שלבים. דיברנו על שמאל דוחה, ואז על השמאל התומכת. שמאל דוחה בעשרת ימי תשובה, ותומכת ביום כיפור. והיא תומכת ב**דין!** היא לא תומכת בזה שהיא אומרת "וואי איזה מדהים אתה, כמה נפלא, איזה טוב אתה", לא, זה לא מה שהיא תומכת. זו לא תמיכה של חסד. זו תמיכה של הבנה לחולשות האנושיות, הבנה לחטא האנושי, ואולי בעומק גם הבנה של מה התפקיד שלו בתוך הקשר, עד כדי כך שזדונות נהפכים לזכויות, ויכול להיות שהיא תראה אפילו את היופי שבאדם בתוך המורכבות של מסע חייו על אף הקשיים על אף חולשותיו, על אף חטאיו, יש בתוכו כמיהה עמוקה לקשר, יש בתוכו תסכול עמוק שהוא זועק אותו ובתוך הזעקה הזאת יש יופי עמוק של חיי האדם.

איך קוראים ליופי העמוק הזה שמונח בתוך התסכול הזה שבין הנשמה האלוקית לקיום החוטא שלה והאש הבוערת בתווך הזה? פרה אדומה! פ"ר דינין של אמא, שהם חלק מהאש הבוערת הזו שקיימת בקונפליקט הזה, ויש בו יופי, יש בו יופי עמוק, יופי אדום, עם חסד עמוק, שקיים כשרואים את זה, ויש יכולת לסלוח בתוך הסיטואציה הזאת. לא שלא חטאנו, לא שלא פגענו, לא שלא דיברנו יפה אחד לשני, עשינו כל מיני, אבל באמת אני מצטער, ובאמת אני אוהב, ובאמת אני שייך ובאמת אני לא רוצה את זה. אבל אני יודע שאני אעצבן שוב גם בהמשך. יש רגע של לראות את האינטימיות שצומחת בתוך הזעקה הזאת או בתוך המצב הזה, אתם יכולים לראות אותה? חז"ל אומרים על הפסוק "פרה אדומה תמימה אשר לא עלה עליה עול" שפרה אדומה פרה זו כנסת ישראל, שהיא נקראת כפרה סוררה, אדומה שהיא מלאה דינים, האדומים כתולע, אשר לא עליה עול, שלא קיבלה עליה עולו של קב"ה, אבל היא תמימה, שלומי אמוני ישראל, היא באמת תמימה, אבל מה? היא עושה בעיות, היא לא קיבלה עליה עול, עלמא דחירו, זה חלק מהמורכבות של העולם הבינתי, שמצד אחד מאוד שייך, אבל מאוד רוצה להיות חופשי.

ילד מאוד שייך להורים שלו, בעומק בעומק הוא חווה קירבה, וכעומק הקרבה שיש לו להורים שלו, הוא ילך וירצה לברוח כמה שיותר רחוק. זה חלק מהאידבידואציה שלו, ובו זמנית הוא יתגעגע לבית, ויתגעגע להורים, ויתגעגע לקרבה ולשייכות, ויחד עם זה, כשהוא יתקרב, הוא יחווה את הדינים הדוחים של אמא, של הארת עלמא דחירו, שידחפו אותו להיות חופשי ועצמאי ולא תלותי. וגם ההורים ידחפו אותו לשם, שיהיה עצמאי ולא תלותי בהם, ויחד עם זה הם גם יתגעגעו אליו כשהוא לא יהיה בבית.

זה חלק מהדינמיקות של חיבוקי השמאל, שאפשר עוד להעמיק בהם, אבל בואו, אנחנו צריכים לסיים את הנושא להיום. בואו נראה את ליקוטי תורה מגילת שיר השירים.

## חיבוק השמאל כדחיית השמאל עצמו

זה ביאור האר"י לשיר השירים, בכל שיר השירים אפשר לראות את אנרגיית היין, "שיר השירים אשר לשלמה... כי טובים דודיך מיין", והיין הולך איתנו לאורך כל השירים, והקירוב והריחוק הולכים איתנו כל השירים, וגם מסתיימים ב"ברח דודי ודמה לך לצבי", תהליכי קירוב וריחוק.

### ספר לקוטי תורה - מגילת שיר השירים - (ח) אחות לנו קטנה:

אמרו ישראל לפני הקב"ה רבש"ע הנה ג' הם יצר תינוק ואשה אשה כ"א צריך שמאל דוחה וימין מקרבת והנה מכ"ש אם יתחברו שניהן ביחד

גם יצר, גם תינוק, וגם אישה, למה? כי כתוב "אחות לנו קטנה", גם אישה וגם קטנה, לכן בשביל לצמוח לקשר זוגי היא חייבת לעבור תהליכים של שמאל דוחה וימין מקרבת. אישה תינוק ויצר הרע, סוד התשוקה, בשביל הבניה שלהם לתוך תהליכי אינטימיות הם חייבים את הדינמיקה הזו של שמאל דוחה וימין מקרבת.

והלא אחות לנו קטנה כי היא אשה והיא קטנה ועכ"ז ושדי"ם אין לה ר"ת 'שמאל 'דוחה 'ימין 'מקרבת

החיבוק קשור לקשר הינקותי בין אם לילד, וכאילו האר"י אומר שהאנרגיה של החזה של אמא שמחבקת ילד היא בו זמנית גם מכילה רצון לשחרר. לאחוז ולשחרר, ככה שתמיד תוכלי ללכת, תמיד תרצי להישאר. המצב הזה הוא חלק מהאנרגיה של הלב שמייצר געגוע, לגעת ולא לגעת, להתקרב ולהתרחק. אומר עם ישראל לקב"ה, כנסת ישראל היא במצב של אחות לנו קטנה ושדיים אין לה. מה נעשה לאחותנו ביום שידובר בה.

אין לה הלא ראוי שתקרבנו, וסוד הענין הוא כי הלא כשכנסת ישראל היא גדולה וראוי אל הזווג אז יש חיבוק ונישוק וסוד חיבוק הוא לשום שמאלו תחת ראשה וכו' וענין שמאל דוחה הוא בסוד חיבוק השמאל והוא כי בעת נסירת המ"ל אז כל הדינין נשארו בה לכן כשבא אל הזווג צריך להרחיקם ממנה וכמעט שע"ז נאמר הסבי עיניך מנגדי שהם הרהבוני כמ"ש בזוהר דאינון מוקדין לי מתוקף הדינין שלהם והנה ידעת כי כל קודם זווג מתחיל מימין אל השמאל ואח"כ השמאל מחבק ואח"כ נשלם בימין

ימין מתחיל בסוד אבות, השמאל באתה גיבור, והימין גומר לחזור ולחבק באתה קדוש.

נמצא כי תחלה וסוף הוא ע"י ימין והנה השמאל שלו נתבסם ומועיל עתה לבסם הגבורות ולאכפיא לון ואז כשמחבק אותה הנה משים השמאל באחורי המ"ל כנודע, וידעת כי שם מקום הנסירה ושם כל כחות הדינין הנקרא אלהים, והנה ע"י השמאל המחבק אותה שם הנה הדינין נידחין משם וזהו שמאל דוחה ואחר שנדחו אז ימין מקרבת לזווג' אמנם זו להיותה קטנה אין לה שמאל דוחה כי עדיין אינה ראויה לזווג לכן הדינין מתרבין בה:

זה קטע מופלא, זו עוד שכבה חדשה לגמרי של הבנה מה זה "שמאל דוחה", שלא דיברנו עליה עד עכשיו. חלק מהדברים אתם יכולים כבר לראות. קודם כל, איך הוא משתמש בהבנה שחיבוק מכיל באופן יסודי את התנועה של שמאל דוחה וימין מקרבת. היכולת להתפתח לקשר אמיתי זוגי בוגר חייב להכיל בתוכו את הצמיחה של הדינמיקה של שמאל דוחה וימין מקרבת. אם תהיה רק קרבה ולא תהיה בתוכה את השמאל דוחה אז אינטימיות אמיתית לא תיווצר שם. בוגרת לא תיווצר שם. פה הוא מתחיל לפתוח סוגיה חדשה של הבנה חדשה מה זה שמאל דוחה. שמאל דוחה זה לא שהיא דוחה אותה, כמו שהבנו בסוד הנסירה, שמאל דוחה זה שהיא **דוחה את השמאל בעצמו**. הרי כשהשמאל מופיע מגיע הזמן שאז השמאל תדחה את הדחייה, תעשה תשובה על התשובה.

הרי כשהשמאל דחתה, בסוד הנסירה, היא כועסת, דינין מוקדין לה, עד כדי כך שהוא אומר לה הסיבי עיניך מנגדי שהם הרהבוני. אני לא יכול להסתכל עלייך, אני מסתכל עלייך, אני יודע שאת מה זה מתוסכלת ממני, מה זה כועסת עלי, מה זה עצבנית עלי, אי אפשר ככה. בואי נפייס אותך, הפיוס הוא עדיין לא הימין מקרבת, הוא עדיין השמאל הדוחה שדוחה את השמאל שבאחוריים, זה לחבק לה את האחור. זו המשמעות של שמאל דוחה.

שמאלו תחת לראשי, השמאל תלך אחורה, תיגע באיזורים המאוד טעונים שנמצאים שם מאחורה, שזה כל הדינים, שם היתה הנסירה, שהיא צבורה בה מאחור. לא רואים את זה לפנים, בפנים כביכול היא רוצה קשר, אבל מאחורה היא מאוד מאוד פגועה, או מחזיקה המון תסכול, המון דינים, כל עשרת ימי תשובה. כדי שהיא תוך לבוא לקשר צריך שיהיה גם תהליך שמסוגל להתמודד ולייצר הבנה בתוך השמאל, הבנה בתוך איזורי הדין, הבנה בתוך הליכי האחור. לבצע תהליך של מיתוק האחוריים, זו המטרה עכשיו החדשה ל"מה זה שמאל דוחה". השמאל דוחה את הדינים שבאחור. איך היא דוחה אותם? היא מחבקת אותם. עצם היכולת שלנו לתת הכרה לכעס, לתסכול, לקושי, לתחושת ריחוק שהיתה פה, ולפייס את זה, ולחבק את זה, היא ריפוי לשלב הזה.

**ש.** זה מקביל לתמיכה.

**ת.** זה מקביל לתמיכה מזווית אחרת. זה לא מצד התמיכה שהשמאל נותנת. זה מקביל, זה דומה, זה לתת מענה לשלב השמאלי, השלב השמאלי יצר ריחוק, אתה לא יכול לייצר קרבה בלי לגעת בשמאל הזה ולהביא בתוכו ריפוי או מענה או ביסום או מיתוק או דחייה של השמאל, או דחייה של תוכניות הדחייה. זה התפקיד של חיבוק השמאל. זה להגיד "חווית ריחוק, אבל אני לא באמת מרחיק אותך, אני לא באמת גם כועס עליך, אני גם לא באמת רוצה להתרחק ממך", אבל יש שלב מסוים שצריך לעבור דרכו, אי אפשר לגשת לחיבוק הימין כ"דחינו, ועכשיו ניתן לך חיבוק", חכה חכה, מי אמר שאני רוצה להתחבק איתך? אני עצבני, יש לי מטענים, יכול להיות שזה מבלבל, שבו זמנית אני ארצה גם לחבק וגם לנשוך אותך או לכעוס עליך, אבל זה אומר שלא היה תהליך שלם ונכון של הסדר, זה כאילו דחינו וקפצנו לחיבוק הימין. חכה, יש לי מה לדבר, עברנו תקופה קשה, אתה לא קופץ ישר לחיבוק הימין.

**ש.** זה לא תהליך דיאלוגי, זה תהליך פנימי של האמא לקראת האפשרות לחזור ל –

**ת.** למה זה לא תהליך דיאלוגי? אני בכוונה מדבר על ילד, לא על אמא. על זוגיות, תהליך זוגי, זה מה שהוא מתאר פה. התינוקת הזאתי, מה חסר לה? שהיא לא יודעת לעבור את התהליך של שמאל דוחה וימין מקרבת. היא כאילו נתקעת בשלב של הדחייה ולא יודעת לתת לו את היכולת להיענות בשמאל דוחה וימין מקרבת. זה משהו שנדרש גם מצד הדוד אבל גם מצד הרעייה. שניהם צריכים להבין את השלב הזה בקשר.

**ש.** זה בעיקר מצד הרעייה לא?

**ת.** זה יכול להיות באותה מידה מצד הדוד. כי אם הדוד מדלג, רק שמאל דוחה שלו ואז הוא ימין מקרבת והוא לא ידע להבין את השמאל שדוחה את השמאל ולחבק את האחור לפני שהוא בא בחיבוק הימין, הוא יפספס את היכולת לבצע את המעגל המלא. כי אז רק נוצר קונפליקט, נוצר חווית ריחוק ועכשיו נוצר קירוב. אבל הריחוק עדיין קיים, אז יש דיסוננס. צריך לבצע עכשיו תהליך שהריחוק משתנה, מתהפך בתנועה שלו, לתמיכה לקבלה להבנה לבישום, להכרה, ואז ימין מחבקת.

**ש.** אבל הוא בטח לא פספס את העובדה שהוא דחה לא באמת בשביל לדחות. אם כבר, הצד השני צריך את השלב ביניים.

**ת.** נכון, יכול להיות, זה יום הכיפורים, זה לא רק לדחות. זה אחרי שאני דוחה, אני מסובב את היד והופך את הכף יד לתמיכה, ונוגע באחוריים שחתכתי במובן מסויים בתוך הקשר ומביא בתוכם ביסום. זו עוד תנועה, תקשיבו לה.[[3]](#footnote-3)

זה משהו שכאילו גם מבחינה רוחנית, אומרים לאדם, אתה חווה הסתר פנים, תתפלל לקב"ה, אז הכל טוב אבל יש תסכול, יש קושי, יש חווית ריחוק, יש אי הבנה שאדם לא מבין את אלוקים. יש פה קושי, יש צורך שניה שלא לדלג מברכת אבות לאתה קדוש. יש צורך לעבור ביחידה שנקראת אתה גיבור, וביכולת שלה להעביר את חיבוק השמאל, שמאפשר חיבוק ימין אמיתי יותר, שלם יותר, כנה יותר. לא מחניף, כי אם אני אדלג מימין לימין ואני אשכח את תנועת השמאל שקרתה פה, אדם עלול כביכול לחוש דיסוננס בתוך עצמו שהוא מחבק ואוהב אבל הוא גם כועס והוא לא אומר את זה, וזה מורגש בתוך הסיפור, וזה ישפיע על תהליך הקשר כי יאחזו הקליפות בתוך החיבור. אז תבינו במובן מסויים שחיבוק הימין הוא התכלית, ימינו תחבקני, אבל ימינו תחבקני לא יכול לקרות באמת אם אין שלם של שמאל דוחה וימין מקרבת, על כל המשמעות של "שמאל דוחה". בלי יום כיפור אי אפשר להגיע לסוכות, לעשות עשרת ימי תשובה ולדלג לסוכות, חייב להיות תהליך שמשלים את המהלך הזה ובונה את הצעד הבא, במובן מסויים. ויום כיפור, אמרתי את זה לפני כמה זמן, זה הדדי, "צרור המור דודי לי בין שדי ילין", אף על פי שמיצר לי ומימר לי בין שדי ילין. את הקטורת שמים במקדש, בין בדי הארון, שהם כדמות דדי אישה, של כנסת ישראל, הרעיה, ששמה את הקטורת, וחז"ל אומרים כמו אישה שתולה את הבשמים בבית החזה שלה, ופה נמצאת הקטורת, וזה עם ישראל שיש לו אהבה לקב"ה, והוא שם פה את הקטורת של ההתקשרות שלו בה' יתברך, ואומר "צרור המור דודי לי בין שדי ילין", אף על פי שמיצר לי ומימר לי בין שדי ילין, הריפוי של חווית המיצר לי ומימר לי, חווית עשרת ימי תשובה, חווית הריחוק, חווית ההסתר, נפתרת בנקודת ההתקשרות, אבל כזו שמכילה את זה, מכילה את היכולת לקחת את הרוע ולהעלות אותו להיות קטורת לפני ה', להתמיר את הקליפות, את תחושת הריחוק ואת תחושת המוות שבתוכם, להתמיר את זה לנקודת התקשרות, ולפתוח שם את כל מערכת היחסים של יום הכיפורים.

במובן הזה – "אשת חיל עטרת בעלה", אתם מבינים? ביום כיפור המלכות עולה לאמא כי היא יודעת לנהל גם את השלב הזה בתוך הקשר, בינינו לבין ה' יתברך, לקחת את ההארות האימהיות ולהביא אותן לתוך אנרגיית הקשר של בית החזה ולהכיל את המורכבות הרגשית שהיא חשה בתוך עצמה, שהיא גם אוהבת וקשורה ומתגעגעת לה' יתברך מתוך חווית הריחוק שהיא חוותה בהסתר בחטא, אבל היא גם מתוסכלת, ויש לה קושי, והיא חווה שהקב"ה מיצר לה ומימר לה, אבל היא אוהבת אותו, והיכולת להכיל את הקונטרסט הזה, ולהעמיק דרכו, כי "עזה כמוות אהבה" – זה המשך הפסוקים "של שמאלו תחת לראשי וימינו תחבקני" – "קשה כשאול קנאה רשפיה רשפי אש שלהבתיה", "מים רבים לא יוכלו לכבות את האהבה ונהרות לא ישטפוה", זה סוד הקטורת של יום הכיפורים, אבל "אחות לנו קטנה ושדיים אין לה, מה נעשה לאחותנו ביום שידובר בה?", היא לא יודעת לעשות את התהליך הזה, היא כועסת ולא מסוגלת לחזור לקשר, היא גם אוהבת וקשורה, והיא גם לא יודעת, היא מסוכסכת איתו, "איפה היית בשואה?", מה לעשות? מאז לא מדברים. גם עוד קשורים וגם לא יודעים מה עושים.

חיים יפים.

1. (כלומר המערכת של הנה"י החדשים, שהיא כאמור לא המערכת שבה עוסקים כעת.) [↑](#footnote-ref-1)
2. בעקבות שאלה ארוכה על היניקה: "זה החלום שמתחיל להיווצר בילד, עליית הרוחא דשביק לעולם המחשבה, שזה סוד היניקה. סוד היניקה, בין השאר, הוא עליית הרוח אל המוחין. ואז זה יהיה בסיס לתהליכי נשיקה, תהליכי קירוב גם של הג"ר, ולא רק של הז"ת, אבל באופן בסיסי אפשר לראות בשמועה ראשונה שהחיבוקים של משה וכלת משה הם סוד עליית הרוח הבלתי פוסקת לבינה, עליית המ"ן המתמדת של המערכת הרגשית אל תוך עולם המחשבה." [↑](#footnote-ref-2)
3. (בעקבות שאלה על כף היד של החיבוק כ"טפח") "כן , זה יהיה בהמשך, בחיבוק הימין של הסוכה, אבל יש גם דבר כזה כביכול בחיבוק השמאל." [↑](#footnote-ref-3)